b'\n_START_ARTICLE_\nGuan\xc4\x8di\n_START_PARAGRAPH_\nGuan\xc4\x8di, prastanovni\xc5\xa1tvo Kanarskih otoka potpuno istrijebljeno od strane \xc5\xa1panjolskih osvaja\xc4\x8da. Govorili su jezikom guan\xc4\x8di koji je najvjerojatnije pripadao berberskoj skupini jezika i imali svoje pismo koje je bilo neka vrsta hijeroglifa, a u 15. stolje\xc4\x87u bilo ih je oko 20 000. Uz drveno slu\xc5\xbeili su se kamenim oru\xc4\x91em. Bavili su se poljoprivredom i sto\xc4\x8darstvom. Pripadali su neoliti\xc4\x8dkoj kulturi s monarhijskim matrijarhalnim dru\xc5\xa1tvenim poretkom. Balzamirali su mrtve, te prinosili \xc5\xbeivotinjske i ljudske \xc5\xbertve. Odijevali su haljine od kozje ko\xc5\xbee ili tkane od biljnih vlakana zvanih tamarcos. Izra\xc4\x91ivali su ukrase i ogrlice od drva, kosti i \xc5\xa1koljke. Proizvodili su grubu siroma\xc5\xa1no ure\xc5\xa1enu keramiku pe\xc4\x8denjem zemlje ili gline._NEWLINE_Najvjerojatnije su doselili na Kanare 1 000 godina pr. Kr. ili jo\xc5\xa1 ranije. Jedini su naseljavali Makaroneziju prije dolaska Europljana po\xc5\xa1to nema nikakvih naznaka da su na Azorima, Madeiri, Zelenortskim otocima i oto\xc4\x8dju Salvages \xc5\xbeivjeli ikakvi domoroci. Domoroda\xc4\x8dki termin guanchinet doslovno prevedeno zna\xc4\x8di \xc4\x8dovjek s Tenerifea (guan=\xc4\x8dovjek, chinet-Tenerife), ali su \xc5\xa0panjolci naziv Guanchos uobi\xc4\x8dajili rabiti za domoroce cijelog oto\xc4\x8dja._NEWLINE_Kraljevi Tenerifea koji je bio podijeljen na devet malih kraljevstava prije \xc5\xa1panjolskog osvajanja bili su Acaimo, Adjona, A\xc3\xb1aterve, Bencomo, Beneharo, Pelicar, Pelinor, Romen i Tegueste. Politi\xc4\x8dki i dru\xc5\xa1tveni \xc5\xbeivot vi\xc5\xa1e se ili manje razlikovao od otoka do otoka. Negdje je kao npr. na Gran Canarii vladalo nasljedno plemstvo, a negdje je birano. Na Gran Canarii samoubojstvo se smatralo \xc4\x8dasnim \xc4\x8dinom i prilikom inauguracije novog kralja jedan od podanika bi se sam bacio u provaliju. Na nekim otocima vladala je poliandrija, a na nekim monogamija. Uvrjeda \xc5\xbeeni nanesena od strane naoru\xc5\xbeanog mu\xc5\xa1karca bila je kazneno djelo._NEWLINE_Vjerovali su u vrhovno bi\xc4\x87e zvano Acham\xc3\xa1n na Tenerifeu, Acoran na Gran Canarii, Eraoranhan na Hierrou te Abora na La Palmi. \xc5\xbdene na Hierrou obo\xc5\xbeavale su boginju Moneibu. Vjerovali su i u zle duhove, npr. na Tenerifeu u demona Guayotu koji \xc5\xbeivi na vrhu vulkana Teide koji se smatrao paklom pod imenom Echeyde. Prema njihovim vjerovanjima manji demoni utjelovljuju se u divlje crne vunaste pse zvane jucanchas ili tibicenas koji \xc5\xbeive u dubini planinskih pe\xc4\x87ina i no\xc4\x87u napadaju stoku i ljude.'